
1. Această lume îşi are începutul 
în minune, se păstrează prin minune şi 
se va încheia printr-o minune. Orice om 
cugetător, când se eliberează din propria 
agonie şi frământare, şi începe să cugete 
despre toate câte există şi se găsesc în jurul 
lui, la această concluzie ar trebui să ajungă, 
însă mărturia cea mai vrednică de crezare 
şi fără nicio umbră de îndoială ne-o oferă 
Sfânta Scriptură a lui Dumnezeu, întărită şi 
completată de Sfânta Tradiţie. 

2. Sfânta Scriptură a lui Dumnezeu se 
aseamănă, într-adevăr, cu un antreprenor 
al iconomiei dumnezeieşti, al creaţiei lui 
Dumnezeu şi al mersului acestei lumi. 
Astfel, conform mărturiei Sfintei Scripturi, 
această lume a fost creată prin cuvântul 
lui Dumnezeu, este păstrată de Duhul lui 
Dumnezeu şi se va încheia cu judecata lui 
Dumnezeu. Aceste trei lucruri împreună 
înseamnă o întreită minune. 

3. Şi nu este o mare minune faptul 
că lumea aceasta, atât de compactă şi grea, 
alcătuită din cărbuni, fier şi pietre, s-a 
născut la porunca unei Puteri inteligente, 
care nu are nici masă, nici greutate, puterea 
Logosului lui Dumnezeu? 

4. Nu este mare minune faptul 
că această lume, atât de statornicită şi 
nezdruncinată, nu este ţinută sau mişcată 
de nicio putere uriaşă, decât de duhul cel 
nevăzut al lui Dumnezeu? 

5. Nu este încă un lucru minunat 
faptul că lumea aceasta, care de mii de 
ani se mişcă într-un ritm invariabil, la fel 
şi ordinea ei, impresionează veşnic... că 
această lume, într-o clipită, la porunca lui 
Dumnezeu, va arde în foc şi va lăsa locul 
alteia, nouă cu desăvârşire, un cer nou şi 
un pământ nou? 

6. Două mărturii din Sfânta 
Scriptură sunt de o importanţă deosebită 
pentru învăţătura despre minuni: în 
primul rând faptul că Dumnezeu a rânduit 

şi a binecuvântat o ordine permanentă a 
lucrurilor în această lume şi, în al doilea 
rând, că Dumnezeu, ca Ziditor şi Făcător, 
este cu desăvârşire liber în lumea aceasta, 
fără să fie legat de nimic sau îndatorat cuiva. 
Astfel, El Se mişcă şi lucrează în lume, 
dincolo şi deasupra acestei ordini create, 
dar întotdeauna cu raţiune şi chibzuinţă 
şi spre folosul oamenilor. Pentru că scopul 
lumii este omul, în timp ce scopul minunii 
este mântuirea omului. 

7. De exemplu, să luăm o grădină: 
omul care o deţine dispune de ea după 
placul şi preferinţele lui. Sădeşte legumele 
pe care le doreşte, trage brazde late şi 
strâmte, aşa cum vrea. împrejmuieşte toată 
grădina cu un gard înalt, de care niciunul 
dintre străini nu trebuie să treacă. Aşază 
plancarde lângă drum pe care scrie: „Este 
interzis accesul în zonă!" sau „Este interzis 
să rupeţi florile!" sau „Interzis să intraţi 
în spaţiul verde!" sau „Interzis să călcaţi 
iarba!" . Toate aceste interdicţii sunt valabile 
pentru străini, nu şi pentru proprietar. 

8. Proprietarul celei mai obişnuite 
grădini îşi păstrează pentru sine dreptul 
absolut de a trece dincolo de gard oricând 
vrea, de a merge în afara drumurilor şi a 
potecilor, de a aduna câte flori pofteşte, 
şi de a călca pe iarbă oricât vrea sufletul 
lui. Pentru el nu există nicio interdicţie, 
deoarece are libertate deplină şi, deoarece 
este creatorul şi stăpânul tuturor. Doar 
Dumnezeu este Fiinţă liberă, neîngrădită, 
şi pe acest adevăr este fundamentată toată 
raţiunea minunilor. 

9. Pentru cei străini este interzis 
să se mişte în tot locul, aşa cum se mişcă 
proprietarul, să facă toate câte face el, 
deoarece pot face pagubă. Cu cât vizitatorii 
sunt mai străini de proprietar, cu atât 
sunt mai limitate mişcările lor în grădină, 
şi regulile mai aspre. însă prietenilor şi 
rudeniilor proprietarul le dă o libertate mai 
mare, şi le îngăduie să facă şi ceva din cele 
pe care doar el singur le face şi să se plimbe 
pe acolo unde doar lui îi este îngăduit. 

10. „Unde voieşte Dumnezeu se 
biruieşte rânduiala firii !" Dumnezeu 

lucrează minunile, fie asupra omului, 
fie în afara omului, dar întotdeauna de 
dragul lui. Cel Care a putut să-1 creeze şi 
să-1 plăsmuiască din pământ pe om, şi 
prin Duhul Său Cel Sfânt să-i dea viaţă, 
a putut mult mai uşor să săvârşească 
minunea, încât Sara cea stearpă şi bătrână, 
de nouăzeci de ani, să nască fiu. Aceasta s-a 
întâmplat deoarece Avraam, soţul Sarei, nu 
era străin, ci rob credincios lui Dumnezeu, 
prietenul Stăpânului în toată această mare 
grădină a creaţiei. O astfel de minune 
a săvârşit Dumnezeu şi cu Ana, mama 
profetului Samuel, şi cu bătrâna Elisabeta, 
mama Sfântului Ioan Botezătorul. Pentru 
Dumnezeu nu există nimic cu neputinţă, 
nici ceva greu de împlinit. Pentru 
Dumnezeu este lesne să creeze toate, aşa 
cum laringelui îi este uşor să cânte. 

11. Moise a făcut minuni mari şi 
înfricoşătoare, atât înaintea lui Faraon în 
Egipt, cât şi în pustiu. A despărţit şi Marea 
Roşie, a despicat şi stânca pentru ca să 
izvorască apă, a coborât mană din cer, a 
biruit oştirile puternice, a deschis pământul 
ca să-i înghită pe cei necredincioşi, şi a 
săvârşit şi multe alte lucruri minunate, 

care sunt consemnate în Cărţile Sfinte ale 
lui Dumnezeu. Dacă zicem că omul Moise 
a săvârşit aceste minuni, atunci ele pot fi 
puse la îndoială, în timp ce dacă spunem că 
sunt de la Dumnezeu, atunci este dincolo 
de orice îndoială, pentru că doar pentru 
Dumnezeu nu există lucru cu neputinţă. 

12. Dumnezeu îl numeşte pe Moise 
robul Său: „Nu tot aşa am grăit şi cu robul 
Meu, Moise, el este credincios în toată casa 
Mea" .(Numerii, 12, 7). La fel îl numeşte 
şi pe urmaşul său, Isus al lui Navi: „Om 
cu duh într-însul" (Numerii, 27, 18). Prin 
Moise şi Isus al lui Navi a făcut minuni 
mari, şi cea mai mare dintre acestea este 
când a oprit soarele, zicând: „în ziua 
aceea în care Dumnezeu a dat pe amorei 
în mâinile lui Israel, şi când i-a bătut la 
Ghibeon, şi au fost robiţi înaintea feţei fiilor 
lui Israel, a strigat Iosua către Domnul şi a 
zis înaintea israeliţilor: Stai, soare, deasupra 
Ghibeonului, şi tu lună, opreşte-te deasupra 
văii Aialon! Şi s-a oprit soarele şi luna a stat 
până ce Dumnezeu a făcut izbândă asupra 
vrăjmaşilor lor" (Iosua, 10, 12-13). Cine a 
oprit soarele? Cel care 1-a pus la început în 
mişcare, Domnul rânduielii în grădina Lui. 

13. Multe dintre faptele Judecătorilor 
evrei au fost într-adevăr minunate. Citeşte 
în Vechiul Testament despre Gothoniel, 
Debora, Ghedeon, Eftae, Samson şi Samuel: 
„Când le ridica lor Domnul judecători, 
atunci însuşi Domnul era cu judecătorul, 
şi îi izbăvea pe ei de vrăjmaşii lor în toate 
zilele judecătorului" (Judecători 2, 18). Şi 
fiecare dintre aceştia se temea de Domnul, 
aşa cum sluga se teme de stăpânul ei. 
Dumnezeu şi-a arătat puterea Lui prin 
aceia ca prin robi, şi nu ca prin fii, precum 
în Noul Testament. 

14. Samuel a prevăzut cele care 
urmau să se întâmple, şi a biruit oştirile 
prin rugăciune, şi a adus ploaia în ţinuturile 
uscate: „Şi a strigat Samuel către Domnul, 
şi a trimis Domnul tunete şi ploaie în ziua 
aceea; şi teama de Domnul şi de Samuel a 
cuprins tot poporul" (I Regi 12, 18). Prin 
urmare, mai întâi să te temi de fierar, şi 
după aceea de ciocanul lui, pentru că 
ciocanul nu lucrează fără fierar. 

15. Dumnezeu 1-a ajutat pe David 
să-1 ucidă cu praştia pe Goliat, să devină 
din păstor rege, să scrie Psaltirea, să-L 
descrie în timp pe viitorul Mesia. Mersul 
neobişnuit al vieţii lui şi toate faptele 
sale mari, vedeniile şi profeţiile aparţin 
ciclului minunilor, de vreme ce: „Domnul 
puterilor a fost cu noi" (Psalmul 45, 11). 
însă Dumnezeu nu-1 numeşte fiu, ci robul 
lui: „David, robul Meu" (II Regi 7, 8). 

16. Prin rugăciunile regelui Iezechia 
şi ale profetului Isaia, Dumnezeu a 
salvat Ierusalimul de oştirile asirienilor. 
Senaherib, regele asirienilor, a înconjurat 
Ierusalimul şi a început să-L batjocorescă 
pe Dumnezeul cerului. Atunci Iezechia 
şi Isaia s-au rugat din tot sufletul lui 
Dumnezeu şi Acela 1-a trimis pe îngerul 
Său, care în vremea nopţii a ucis o sută 
optzeci şi cinci de mii de asirieni. Senaherib 
s-a refugiat în capitala Ninive, însă şi acolo 
1-a aflat sabia Domnului, pentru că fiii săi 
l-au ucis în templu, înaintea idolilor. Astfel, 
într-un chip minunat, Dumnezeu a salvat 
Ierusalimul. Rugăciunea a fost a regelui, 
iar minunea a lui Dumnezeu (IV Regi 18). 

17. De asemenea, profetul Isaia a 
făcut minunea cu soarele, asemănătoare 
celei făcute de Isus al lui Navi. Isus al lui 
Navi a oprit mişcarea soarelui, în timp ce 
profetul a silit soarele să se întoarcă cu zece 
trepte pe orologiul regelui Ahaz. Iată cum 
profetul a făcut acest lucru: „Şi a strigat 
Isaia proorocul către Domnul şi s-a dat 
înapoi umbra cu zece linii" (IV Regi, 20, 
11). Rugăciunea a fost a profetului, dar 
minunea a lui Dumnezeu. 

18. Se pune întrebarea: de ce 
Dumnezeu n-a săvârşit minunea prin altul, 
ci tocmai prin profetul Isaia? Deoarece 
Isaia a fost robul ales şi credincios lui 
Dumnezeu. „Copilul Meu Isaia" (Isaia 
20, 3) îl numeşte gura Celui Preaînalt. De 
aceea îi dă libertate mai mare în grădina 
Lui, decât celui sărac sau celui plătit. I-a 
arătat cerurile deschise, i-a dat puterea să 
prezică naşterea Fiului lui Dumnezeu, a lui 
Emanuel din Fecioara şi să săvârşească alte 
lucrări neobişnuite. Toate acestea însă vin 
de la Stăpânul pentru robul Său credincios. 

19. Sfântul Ilie a fost într-adevăr 
mare şi înfricoşător, prin faptele minunate 
pe care le-a săvârşit. A închis cerurile şi n-a 
plouat pe pământ trei ani şi şase luni. Şi 
cui a închis cerurile, decât poporului care 
a căzut din credinţa în Dumnezeu? I-a ars 
cu foc pe cei care au vrut să-1 prindă. Şi 
pe cine a ars, decât pe robii necredincioşi 
ai unui rege fără Dumnezeu? A tăiat cu 
sabia sute de preoţi ai idolilor. Şi pe cine a 
sfârtecat, dacă nu pe cei care erau rupţi de 
adevăratul Dumnezeu, pe robii demonilor, 
într-un cuvânt pe morţii cei vii? 

20. Profetul Elisei a vindecat de lepră 
un om, în timp ce 1-a lovit cu aceeaşi boală 
pe altul. Pe prinţul străin 1-a vindecat, iar 
pe robul său 1-a arătat bolnav. Primul însă 
a venit de departe, cu rugăciune şi credinţă 
nefăţarnică, în timp ce al doilea s-a arătat 
iubitor de arginţi şi înşelător. Şi amândouă 
minunile au fost drepte. 

21. S-a întâmplat şi acest lucru, ca 
Dumnezeu să săvârşească singur minunea, 
fără intervenţie omenească. De exemplu: 
a preschimbat-o pe femeia lui Lot în 

stâlp de sare, deoarece a încălcat porunca 
lui Dumnezeu şi, plină de curiozitate, 
s-a întors ca să vadă Sodoma în flăcări. 
A lovit-o cu lepra pe sora lui Moise, 
deoarece n-a arătat încredere fată de el. 
De asemenea, 1-a lovit cu lepra pe regele 
Ozia, deoarece a smuls de unul singur 
tămâierul şi a început să tămâieze ca preot 
jertfelnicul. L-a salvat pe Dreptul Iacob 
din mâinile lui Laban, arătându-i-se în vis 
acestuia şi ameninţându-1. Orice minune 
a lui Dumnezeu aminteşte oamenilor de 
dreptatea Lui şi de calea cea dreaptă a 
mântuirii, întodeauna cu folos, niciodată 
fără scop şi în nici un caz prin magie. 

22. Dumnezeu pedepseşte şi 
salvează în mod minunat nu numai 
persoane, ci şi neamuri întregi, cetăţi şi 
ţări. Din pricina cârtirii împotriva lui 
Dumnezeu a murit în pustiu, timp de 
patruzeci de ani, tot poporul evreilor care 
fusese salvat într-un chip minunat şi ieşise 
din pământul Egiptului. Au fost şterşi de 
pe faţa pământului fenicienii, în timp ce 
cetăţile lor, Tirul şi Sidonul au fost distruse. 
La fel Sodoma şi Gomora. în acelaşi fel 
Capernaumul şi Betsaida, mitica Atlantida 

şi Lemuria, care au fost scufundate fără 
urmă. 

23. Pentru Dumnezeu este uşor 
să salveze şi să pedepsească. El este însă 
mai grabnic la salvare decât la pedeapsă. 
Dar şi când pedepseşte, o face nu doar ca 
să pedepsească, ci ca să amintească şi să 
salveze. Când regele Etiopiei, cu un milion 
de soldaţi şi trei sute de care de luptă a 
împresurat Iudeea, regele Iudeii, Asa, a 
strigat către Domnul: „Apoi a strigat Asa 
către Domnul Dumnezeul său şi a zis: 
Doamne, la Tine este puterea, ca să ajuţi şi 
celui tare şi celui ce nu este tare; ajută-ne dar 
nouă, Doamne Dumnezeul nostru, căci noi în 
Tine nădăjduim şi în numele Tău am pornit 
împotriva acestei mulţimi, care este atât de 
mare; Doamne, Tu eşti Dumnezeul nostru, 
să n-aibă omul putere împotriva Tal Atunci 
a lovit Domnul pe etiopieni înaintea feţei 
lui Assa şi înaintea feţei lui Iuda şi au 
fugit etiopienii" (II Paralipomena 14, 11- 
12). Puterea nu se găseşte în număr, ci în 
Domnul. Şi unul singur să fie, însă când 
este cu Domnul, se găseşte mereu în 
superioritate. 

24. Dreptul rege Iosafat se ruga 
astfel împotriva vrăjmaşului atotputernic: 
„Dumnezeul nostru, judecă-i Tu, căci noi 
n-avem nicio putere împotriva acestei mari 
mulţimi care a venit asupra noastră şi nu 
ştim ce să facem; dar ochii noştri sunt la 
Tine. Şi stăteau toti iudeii înaintea fetei 
Domnului şi copiii cei mici ai lor, femeile 
lor şi feciorii lor. Atunci S-a pogorât Duhul 
Domnului în mijlocul adunării peste 
Iahaziel, fiul Zahariei, fiul lui Benaia, fiul 
lui Ieiel, fiul lui Matania, levit dintre fiii 

lui Asaf. Şi acesta a zis: Ascultaţi toti ai 

* ii 

lui Iuda şi locuitorii Ierusalimului, şi tu, 
rege Iosafat! Aşa zice Domnul către voi: 
să nu vă temeţi, nici să vă spăimântaţi de 
mulţimea aceasta mare; căci războiul nu 
este al vostrul, ci al lui Dumnezeu" (II 
Paralipomena 20, 12-15). Astfel, în loc de 
luptă, poporul lui Dumnezeu a început să 
cânte imne spre slava Lui. Acest lucru a 
adus confuzie asupra vrăjmaşilor, care s-au 
tăiat între ei, astfel încât n-a rămas niciunul 
viu. Dumnezeu nu numai că-i ajută în 
război pe cei care cred în El şi-L preaslăvesc 
cu rugăciuni smerite, ci El însuşi se luptă 
nesimţit şi neaşteptat. 

25. Mulţi oameni se întreabă din 
ce pricină sunt amintite atâtea războaie în 
Sfânta Scriptură, de parcă se seamănă mai 
mult cu o istorie a războaielor. însă nu este 
loc de mirare, căci chiar şi pacea pe pământ 
este un fel de luptă şi război între bine şi 
rău. în război, mulţi sunt cei care se întorc 
la Dumnezeu, care încep să creadă, să se 
căiască şi să se roage. Fără război, mulţi şi- 
ar fi pierdut sufletele lor în pace. în plus, 
în război se arată în lucrare atotputernicia 
lui Dumnezeu, ca şi nimicnicia omului. De 
aceea, în Sfânta Scriptură, Dumnezeu este 
numit foarte des: „Dumnezeul puterilor". 
Minunile lui Dumnezeu în război sunt 
mult mai multe şi mai distincte asupra 
oamenilor decât în timp de pace. 

26. Nu trebuie să ne înşelăm, 
Dumnezeu nu săvârşeşte minuni prin 
săraci, nici prin bogaţi, ci prin drepţi. 
El stă de partea celor care, pocăiţi fiind, 
se smeresc înaintea Lui: „Când a văzut 
Domnul că ei s-au smerit, atunci a fost 
cuvântul Domnului din nou către Şemaia 
şi a zis: S-au smerit; nu-i voi mai stârpi şi în 



20 



105 capete despre minimi 

curând le voi da şi izbăvire. Mânia Mea nu se 
va mai vărsa asupra Ierusalimului prin mâna 
lui Şişac" (II Paralipomena 12, 7), a spus 
Domnul conducătorului Ierusalimului, când 
i-a atacat conducătorul Şişac. Dumnezeu celor 
mândri le stă împotrivă, ca şi ei faţă de Acesta, 
în timp ce smeriţilor le dă har, deoarece au 
duhul smereniei. Dumnezeu a săvârşit şi face 
minuni nenumărate, ca să-i smerească pe cei 
mândri şi să-i înalţe pe cei smeriţi. 

27. La cuvintele unui rob al lui 
Dumnezeu, jertfelnicul s-a făcut cenuşă în 
faţa viţelului de aur din Vaitil. Atunci regele 
Ieroboam a înălţat mâna asupra omului, ca 
să-1 pedepsească. Dar la cuvântul aceluiaşi 
om, mâna înălţată a regelui s-a uscat. 
Şi din nou, prin rugăciunea aceluiaşi, 
mâna s-a dezlegat şi şi-a revenit. Toate 
acestea s-au întâmplat de la Dumnezeu 
prin mijlocirea omului ales, ca un semn al 
mâniei dumnezeieşti, din pricina idolatriei 
(III Regi 13, 5-6). 

28. Dumnezeu 1-a adus pe profetul 
Iezechiel în chip fulgerător de două ori 
din Babilon în Ierusalim. Pe profetul 

Avacum îngerul lui Dumnezeu 1-a purtat 
degrabă din Betleem în Babilon, în faţa 
profetului Daniel, care se găsea în robie. Pe 
profetul Iona, care a fost aruncat în largul 
mării, Dumnezeu 1-a păzit nevătămat 
în pântecele chitului, timp de trei zile şi 
trei nopţi, şi după aceea 1-a scos la uscat. 
Dumnezeu le-a făcut pe toate acestea, după 
Pronia Lui nemăsurată, şi după puterea 
şi Atotînţelepciunea Lui, pentru binele şi 
mântuirea oamenilor. Dacă spunem că 
acestea sunt cu neputinţă, îl desconsiderăm 
pe Dumnezeu, şi ne lăsăm atraşi spre 
minciună când mărturisim că credem într- 
un Dumnezeu Atotputernic. 

29. Pe profetul Ieremia 1-a păzit de 
multe ori de moartea pe care i-o pregăteau 
evreii, aşa cum altă dată pe Iosif 1-a ferit de 
mâinile ucigătoare de fraţi. Dumnezeu i-a 
salvat pe cei trei tineri în cuptorul de foc şi 
i-a scos nevătămaţi de flăcări. L-a păzit pe 
profetul Daniel în groapa leilor, făcându-i 
pe leii sălbatici să se poarte în faţa omului 
lui Dumnezeu ca oile blânde. în acest fel, 
Dumnezeu i-a preaslăvit prin minuni pe 
cei care L-au preaslăvit şi i-a ruşinat pe 
vrăjmaşii lor. 

30. Când Dumnezeu doreşte să 
trezească şi să înţelepţească un popor prin 
pedeapsă, îi foloseşte de cele mai multe ori 
pe necredincioşii ucigaşi, şi nu pe drepţi 
sau pe sfinţi. Astfel, 1-a trimis pe regele 
Nabucodonosor al Babilonului „robul 
Meu", ca să pedepsească pe poporul 
Iudeii, cel adormit şi căzut. însă de-abia 
Nabucodonosor şi-a împlinit misiunea sa 
sângeroasă, când Dumnezeu 1-a lovit cu 
nebunie din pricina trufiei sale nesăbuite, şi 
a trăit ca o fiară sălbatică printre animalele 
pădurii, timp de şapte ani. După aceea, 
Dumnezeu i-a întors raţiunea şi atunci acesta 
L-a recunoscut pe Dumnezeul Cel adevărat 
şi a zis: „Acum, eu, Nabucodonosor, laud, 
înalţ şi preamăresc pe împăratul cerului; 
toate faptele Lui sunt adevărate şi căile Lui 
drepte, iar pe cei ce umblă mândri poate 
să-i smerească" (Daniel 4, 34). Dumnezeu 
nu-i pedepseşte pe oameni pentru că-I 
place s-o facă, departe de El lucrul acesta, ci 
pentru că oamenii înşişi socotesc pedeapsa 
lui Dumnezeu drept singurul medicament 
adevărat pentru nedreptate. 

31. Belşaţar, regele Babilonului, a 
organizat o sărbătoare la curtea lui pentru 
dregătorii Babilonului şi pentru femeile 
lor. în trufia lui, a poruncit să-i aducă 
vasele sfinţite de aur, care au fost răpite 
din templul din Ierusalim, şi din acele 
vase, care erau afierosite lui Dumnezeu, 
au băut vin, el şi dregătorii, şi femeile 
lor. Şi în mijlocul praznicului zgomotos şi 
plin de beţie, a apărut o mână misterioasă 
în sală, care a scris pe perete trei cuvinte: 
mene, mene, techel ufarsin" (Daniel 5, 25- 
30), care înseamnă: „Dumnezeu a numărat 
zilele regatului tău şi i-a pus capăt. A fost 
măsurată, a fost cântărită, a fost găsită 
nedeplină şi împărăţia ta s-a împărţit!" în 
aceeaşi seară, regele Belşaţar a fost ucis şi 
împărăţia lui a trecut în alte mâini. Domnul 
a săvârşit această minune ca să dea pildă 
tuturor din acea vreme, despre cum va 
pedepsi foarte aspru pe cel care pângăreşte 
lucrurile sfinte. 

32. Duhul Domnului 1-a mişcat pe 
regele Cirus al perşilor să poruncească 
zidirea templului distrus din Ierusalim. De 
dragul preoţilor săi drepţi, Ezdra şi Neemia, 
pe care i-a acoperit mâna Domnului, însuşi 

Duhul lui Dumnezeu 1-a mişcat pe regele 
Darius şi pe Artaxerxe ca în timpul domniei 
lor să deschidă calea pentru reînnoirea 
zidurilor templului din Ierusalim, în care 
Se va înfăţişa Mesia, Cel care îl va închide 
şi îl va dărâma pentru totdeauna. Prin 
urmare, chiar şi necredincioşii, cu voie sau 
fără de voie, din ştiinţă sau din neştiinţă, 
împlinesc deseori scopurile lui Dumnezeu. 

33. Cel care cugetă că dorim neapărat 
să enumerăm aici toate minunile Vechiului 
Testament, face o greşeală. Nici nu dorim 
acest lucru, dar nici nu considerăm că este 
cu putinţă, pentru că toate persoanele 
şi evenimentele care sunt enumerate şi 
descrise în cartea lui Dumnezeu sunt în 
legătură strânsă cu Domnul Dumnezeu. Şi 
acolo unde Dumnezeu voieşte, intervine 
ca un făcător de minuni. Iarăşi, acolo unde 
există un făcător de minuni, se află şi 
minunea. Prin urmare, în orice persoană şi 
în orice eveniment se vădeşte minunea lui 
Dumnezeu. 

34. Dumnezeu lucrează minunile 
fie direct, fie prin mijlocirea îngerilor, a 
oamenilor separat sau a popoarelor, sau 

chiar a animalelor, precum oile tărcate 
ale lui Iacob, măgarul lui Valaam, corbul 
profetului Ilie, lăcustele, broaştele şi 
şerpii din Egipt. Uneori, prin intermediul 
elementelor naturale şi al materiei: 
potop, foc, cutremure, soare, lună şi stele, 
ploi, grindină, furtuni şi vânturi. într- 
un cuvânt, nu există lucru pe pământ şi 
sub cer pe care Dumnezeu nu 1-a folosit 
ca să-1 înţelepţească, să-1 îndrepte şi să-1 
mântuiască pe om. Toată natura este un 
instrument în mâna făcătoare de minuni a 
lui Dumnezeu. 

35. „Multe ai făcut Tu, Doamne, 
Dumnezeul meu, minunile Tale, şi nu 
este cine să se asemene gândurilor Tale'' 
(Psalmul 39, 7), spune profetul, şi iarăşi: 
„Până acum vestesc minunile Tale" 
(Psalmul 71, 17) şi „voi vesti toate laudele 
Tale" (Psalmul 73, 28). Deci cum cei care 
cred în Dumnezeu spun că Dumnezeu 
nu face minuni? De ce îl numesc atunci 
Pantocrator, dacă nu prin prezenţa Lui 
permanentă şi prin lucrarea Lui vie, adică 
minunea, păstrează această lume pe care El 
însuşi a plăsmuit-o? 

36. Din nou, alţii cărora le place să 
creadă că Dumnezeu 1-a plăsmuit pe om, se 
îndoiesc despre faptul că El poate, printr-o 
minune, să-1 vindece pe cel bolnav sau să 
deschidă ochii orbului, prin credinţa şi 
rugăciunea Lui. Câtă inconsecvenţă! Oare 
cel care face cea mai mare dintre minuni nu 
este capabil s-o facă şi pe cea mai mică, pe 
cea mai neînsemnată? Oare zidarul care a 
ridicat casa nu poate s-o repare? 

37. Cei care nu acceptă minunile lui 
Dumnezeu resping două lucruri. în primul 
rând, rugăciunea, deoarece în rugăciune 
oamenii cer intervenţia lui Dumnezeu, 
adică minunea Lui în necazurile şi 
strâmtorările lor. Dacă excludem această 
intervenţie, minunea lui Dumnezeu, atunci 
toate rugăciunile de la zidirea lumii n-ar 
avea sens, fiind nesăbuite şi vrednice de 
râs. în al doilea rând, exclud libertatea lui 
Dumnezeu în propria Sa lume. Oamenii, 
chipurile, sunt liberi să se amestece în 
lucrările lui Dumnezeu, să schimbe 
cursul râurilor, să îmblânzească fiarele, 
să altoiască pomii sălbatici ş.a., în timp ce 

Dumnezeu nu este liber să se mişte şi să 
lucreze în propria Sa lume. Ce nerozie, ce 
egoism! Zidirile să fie libere, dar Ziditorul 
nu! Robii, slujitorii şi cei plătiţi, pot să facă 
ceea ce vor în grădina Stăpânului, iar El 
însuşi nu poate face nimic. 

38. Se pune întrebarea: Dumnezeu 
face minuni şi printre politeişti şi idolatri? 
Face, dar când se mânie împotriva lor. 
Se mânie deoarece aceia se roagă pentru 
minune zeităţilor mincinoase, care nu au 
nimic dumnezeiesc, nici măcar omenesc, 
însă Dumnezeu este milostiv fată de toate 
făpturile Sale, El luminează cu razele 
soarelui Său şi pe cei buni şi pe cei răi, 
săvârşeşte minuni şi peste cei care nu-L 
cunosc şi-L prigonesc. Pământul este plin 
de minunile lui Dumnezeu. 

39. Dumnezeu săvârşeşte minuni 
chiar şi cu animalele, şi cu fiarele, El 
cunoaşte exact numărul lor, le îngrijeşte, le 
hrăneşte, le adapă şi le îndrumă cu Duhul 
Lui acolo unde voieşte: „Puii leilor mugesc 
ca să apuce şi să ceară de la Dumnezeu 
mâncarea lor... toate către Tine aşteaptă să 

le dai lor hrană la bună vreme. Dându-le 
Tu lor, vor aduna. Deschizând Tu mâna 
Ta, toate se vor umple de bunătăţi. Dar 
întorcându-Ti Tu fata Ta, se vor tulbura; 
lua-vei duhul lor şi se vor sfârşi, şi în ţărână 
se vor întoarce. Trimite-vei duhul Tău şi 
se vor zidi şi vei înnoi faţa pământului" 
(Psalmul 103, 22-31). Dumnezeu Creatorul 
este şi Dumnezeu Atotţiitorul. 

40. Minunea rămâne minune, fie 
că este făcută în Vechiul Testament, fie în 
Noul Testament, de vreme ce întotdeauna 
Acelaşi Dumnezeu săvârşeşte minunea, 
însă nu sunt asemănătoare în chip 
absolut. Diferenţa a făcut-o Cel Care S-a 
arătat în trup, cu toate că este Creatorul 
oricărui trup, încât din • oameni, slujitori, 
robi, plătiţi şi apostaţi, să-i creeze pe fiii 
lui Dumnezeu, El Unul-Născut Fiul lui 
Dumnezeu, Domnul şi Mântuitorul nostru 
Iisus Hristos. în istoria universului, El este 
minunea cea mai înaltă, mai presus de fire, 
care s-a arătat înlăuntrul firii. 

41. Deci care este diferenţa între 
minunile Vechiului Testament şi ale 

Noului Testament? Diferenţa nu constă 
atât în minunile în sine, cât în taumaturgi, 
în Vechiul Testament se spune că robii lui 
Dumnezeu erau taumaturgi, în timp ce în 
Noul Testament, Fiul lui Dumnezeu şi fiii 
lui Dumnezeu sunt taumaturgii. 

42. „Şi celor câţi l-au primit, care cred 
în numele Lui, le-a dat putere ca să se facă 
fii ai lui Dumnezeu" (Ioan 1, 12). Sfântul 
Apostol Pavel spune despre El creştinilor: 
„Căci toţi sunteţi fiii lui Dumnezeu, prin 
credinţa în Iisus Hristos" (Galateni 3, 26). 
în plus, ca Fiu al lui Dumnezeu a venit 
„ca pe cei de sub lege să-i răscumpere, ca 
să dobândim înfierea" (Galateni 4, 5) şi în 
plus „nu mai eşti rob, ci fiu; iar de eşti fiu, 
eşti şi moştenitor al lui Dumnezeu, prin 
Iisus Hristos" (Galateni 4, 7). De aceea, 
Apostolul Pavel trage concluzia că: „Nu 
mai sunteţi străini şi locuitori vremelnici, 
ci sunteţi împreună - cetăţeni cu sfinţii şi 
casnici ai lui Dumnezeu" (Efeseni 2, 19), 
sunteţi fiii lui Dumnezeu. 

43. Din aceasta reiese că toţi creştinii, 
ca fii ai lui Dumnezeu prin Iisus Hristos, 

ca şi casnici ai lui Dumnezeu, şi copii ai 
lui Dumnezeu, au o relaţie cu desăvârşire 
diferită cu Creatorul decât cea pe care o au 
străinii, slujitorii şi robii, care sunt îngrădiţi 
şi legaţi de Lege. Este o relaţie liberă a fiilor 
faţă de Cel Care i-a născut. Fiul priveşte 
spre Cel Care 1-a născut, în timp ce robul 
spre stăpânul său. El se teme ca nu cumva 
să greşească în iubire, în timp ce celălalt ca 
să nu încalce Legea. Acela este făcător de 
minuni după putere şi iubire, în timp ce 
acesta după poruncă. 

44. O altă relaţie diferită au creştinii 
ca fii liberi ai lui Dumnezeu faţă de 
natură. După venirea lui Hristos şi prin 
Hristos, natura a pierdut acea greutate şi 
stăpânire pe care o exercita înainte asupra 
omului. Omul a fost înălţat la o treaptă 
supranaturală, valoarea omului a fost 
aşezată deasupra lumii văzute. în timp ce 
omul înainte se temea de natură şi o slujea 
cu frică, acum o socoteşte ca jucărie la 
picioarele lui, ca „înţelesurile cele slabe şi 
sărace" (Galateni 4, 9), din care 1-a eliberat 
Stăpânul firii, Iisus Hristos. Natura nu mai 
stă între om şi Dumnezeu, ci sub om. Astfel, 
omul stă fată către fată cu Dumnezeu, 

fără zid despărţitor, fără piedică, fără 
despărţire şi frică de natură. El stăpâneşte 
în chip minunat natura, după libertatea şi 
stăpânirea dată de Hristos. 

45. „Pentru că oricine este născut 
din Dumnezeu biruieşte lumea, şi aceasta 
este biruinţa care a biruit lumea: credinţa 
noastră. Cine este cel ce biruieşte lumea, 
dacă nu cel ce crede că Iisus este Fiul lui 
Dumnezeu?" (I Ioan 5, 4-5). Prin urmare, 
acum omul este biruitorul care săvârşeşte 
minuni asupra lumii, prin Hristos, şi nu 
lumea asupra omului, prin închipuire. 
Rolurile s-au schimbat, robul de altă dată 
s-a arătat stăpân şi stăpânul de odinioară 
se află sub stăpânirea robului. Aceasta a 
fost rânduiala firească, înainte de păcatul 
lui Adam. 

46. Domnul Iisus Hristos a călcat pe 
apă ca pe uscat, a liniştit furtuna în larg, 
a poruncit vânturilor să se oprească, a 
blestemat smochinul neroditor să se usuce, 
s-a făcut nevăzut, a trecut cu trupul prin 
piatra mormântului şi prin uşile încuiate. 
Toată creaţia Lui I s-a arătat supusă şi 

L-a ascultat. Sub puterea şi stăpânirea 
Lui, creaţia a încetat să constituie pentru 
oameni un obiect de adorare, ea a devenit 
roaba fiilor lui Dumnezeu. Şi sfinţii 
următori lui Hristos au avut o astfel de 
stăpânire şi putere taumaturgică asupra 
firii, de la Hristos şi prin Hristos. Ori de 
câte ori a fost nevoie au arătat-o, de-a 
lungul tuturor veacurilor creştinismului 
până astăzi. Puterile şi elementele naturii, 
pe care popoarele înainte de Hristos le 
considerau cu frică drept zei şi le aduceau 
jertfe, chiar şi omeneşti, şi le construiau 
temple luxoase, au fost puse acum în slujba 
fiilor lui Dumnezeu. 

47. O altă relaţie diferită au acum 
creştinii, ca fii ai lui Dumnezeu şi cu bolile, 
cu pătimirile şi cu orice fel de neputinţă 
omenească. Această relaţie este din fire 
duhovnicească, morală. Nicio durere 
nu vine asupra oamenilor din însăşi 
răutatea demonilor, nici din coincidenţa 
oarbă a naturii materiale, fără Pronia lui 
Dumnezeu, fără voia şi îngăduinţa Lui. 
Prin urmare, deoarece se întâmplă exclusiv 
cu voia lui Dumnezeu, doar cu voia Lui se 
vindecă şi sunt alungate. Toate se întâmplă 

cu ajutorul rugăciunilor taumaturgice ale 
fiilor şi fiicelor, sfinţi ai lui Dumnezeu. 

48. în final, o altfel de relaţie o au 
creştinii, ca fii ai luminii, faţă de demoni şi 
faţă de duhurile rele. în timp ce ateii nu-i 
deosebesc pe demoni de Dumnezeu, ci li se 
închină, se roagă şi le aduc jertfe, creştinii 
desfăşoară cea mai aprigă luptă împotriva 
demonilor. Şi nu numai că nu le slujesc, ci 
îi şi alungă definitiv prin Numele minunat 
şi făcător de minuni al Domnului Iisus 
Hristos. 

49. „Şi chemând pe cei doisprezece 
ucenici ai Săi, le-a dat putere şi stăpânire 
peste toţi demonii şi să vindece bolile" 
(Luca 9, 1). „Chemând la Sine pe cei 
doisprezece uncenici ai Săi, le-a dat 
putere asupra duhurilor necurate, ca să 
le scoată şi să tămăduiască orice boală şi 
orice neputinţă" (Matei 10, 1). „Iar celor 
ce vor crede, le vor urma aceste semne: în 
numele Meu demoni vor izgoni, în limbi 
noi vor grăi, şerpi vor lua în mână şi, chiar 
ceva dătător de moarte de vor bea, nu-i 
va vătăma, peste cei bolnavi îşi vor pune 

mâinile şi se vor face sănătoşi" (Marcu 
16, 17-18). „Şi ieşind ei, propovăduiau să 
se pocăiască. Şi scoteau mulţi demoni şi 
ungeau cu untdelemn pe mulţi bolnavi şi-i 
vindecau" (Marcu 6, 12-13). 

50. Cei străini şi plătiţi caută slava 
personală şi nu slava lui Dumnezeu, în timp 
ce fiii lui Dumnezeu urmăresc slava Fiului 
lui Dumnezeu. Magii şi fachirii însetează 
doar pentru slava şi câştigul personal, atât 
în timpul lui Faraon, cât şi astăzi. Apostolii, 
dar şi toţi sfinţii, fără excepţie, au săvârşit 
minuni asupra naturii, asupra demonilor 
şi asupra bolnavilor, în numele lui Hristos 
şi spre slava Aceluia. Orice creştin care a 
săvârşit minuni a fugit după aceea de slava 
şi recunoştinţa omenească, îndemnându-i 
pe oameni să dea mulţumire Domnului 
Iisus Hristos. 

51. Domnul nostru Iisus Hristos S-a 
ostenit îndelung ca să arate oamenilor că 
este trimis de Tatăl, că vorbeşte şi săvârşeşte 
minuni în numele Tatălui, spre slava 
Părintelui ceresc. De ce, însă? Deoarece 
şi lumea antică a pus toate minunile pe 

seama lui Belzebul şi pe seama demonilor: 
„Cu domnul demonilor scoate pe demoni" 
(Matei 9, 34), spuneau despre El preoţii 
evreilor. în acea epocă, magia neagră 
cuprinsese întreg pământul. Dirijată de 
demoni, ea se împotrivea Dumnezeului 
luminii şi fericirii omenirii. De aceea, fiul 
tunetului, Ioan zice: „Ştim că suntem din 
Dumnezeu, şi lumea întreagă zace sub 
puterea celui rău" (I Ioan 5, 19) şi „pentru 
aceasta S-a arătat Fiul lui Dumnezeu, ca să 
strice lucrurile diavolului" (I Ioan 3, 8). 

52. Ca Lumină din Lumină, Lumină 
desăvârşită lipsită de întuneric, Domnul 
Iisus Hristos a aşezat hotar nezdruncinat 
între Dumnezeu şi satana, între lumină 
şi întuneric, între adevăr şi minciună, 
între cer şi iad, între taumaturgii luminii 
şi taumaturgii întunericului. Şi i-a numit 
pe taumaturgii luminii prietenii Săi: „Voi 
sunteţi prietenii Mei, dacă faceţi ceea ce vă 
poruncesc. De acum nu mai sunteţi slugi, 
nu vă mai zic slugi, căci sluga nu ştie ce face 
stăpânul Său, ci v-am numit pe voi prieteni, 
pentru că toate câte am auzit de la Tatăl Meu 
vi le-am făcut cunoscute" (Ioan 15, 14-15). 

53. „Sluga nu ştie ce face Stăpânul 
Său". Nici slugile contemporane nu 
ştiu ce face Dumnezeu, Stăpânul lor. 
Absorbiţi de elementele firii, împovăraţi 
cu cunoştinţe legate de multele lucruri 
înconjurătoare, fără să ştie adevărul, 
se aseamănă lucrătorilor cu ziua ai lui 
Dumnezeu din parabolă şi au rolul negativ 
de a-i provoca pe creştini. Dumnezeu le 
plăteşte munca lor zilnică cu comorile 
acestei lumi, singurele pe care le cunosc. 
Nu le încredinţează însă tainele Lui. Dar 
şi între oameni la fel se întâmplă, nimeni 
nu-şi încredinţează tainele vrăjmaşilor săi. 
Hristos a încredinţat aceste mari taine la 
început doar celor doisprezece ucenici ai 
Săi. însă pe cele foarte mari, doar la trei 
dintre aceştia. Toate aceste taine nu aparţin 
lumii văzute, ci ţin de lumea supranaturală 
a puterilor celor de sus. 

54. Hristos dăruieşte ucenicilor Săi 
puterea şi stăpânirea care se cuvin doar 
lui Dumnezeu, ca prietenilor şi fiilor lui 
Dumnezeu, spunându-le: „Tămăduiţi 
pe cei neputincioşi, înviaţi pe cei morţi, 
curăţiţi pe cei leproşi, pe demoni scoateţi-i" 
(Matei 10, 8). Această putere şi stăpânire 

s-a transmis prin Apostoli Sfintei Biserici a 
lui Hristos. 

55. Cum se întâmplă acest lucru, 
ca Dumnezeu să dăruiască o astfel de 
putere şi stăpânire neînsemnatelor făpturi 
omeneşti? Există ceva mult mai mare, pe 
care El 1-a dat ucenicilor Săi, şi acesta este 
iertarea păcatelor. Faptul că oamenii pot 
să săvârşească minuni îl ştiau şi fariseii, şi 
cărturarii evreilor, dar că ar putea cineva, 
în afară de Dumnezeu, să ierte păcatele nici 
nu ştiau şi nici nu vroiau să ştie: „Pentru 
ce vorbeşte Acesta astfel? El huleşte. Cine 
poate să ierte păcatele fără numai Unul 
Dumnezeu?" (Marcu 2, 7). Domnul a 
contrazis aceste poziţii ale necredincioşilor 
şi a dat prietenilor Săi putere dumnezeiască: 
„Cărora veţi ierta păcatele, le vor fi iertate, 
şi cărora le veţi ţine, vor fi ţinute" (Ioan 
20, 30), aşa cum un cârmuitor dăruieşte 
dregătorilor săi dreptul să facă favoruri. 

56. Niciodată de la zidirea lumii nu 
s-a auzit, nici nu s-a întâmplat ca Dumnezeu 
să dea stăpânire oamenilor să ierte păcatele. 
Acest dar este mai mare şi decât facerea de 

minuni. Dar de vreme ce a făcut darul cel 
mai mare, de ce să nu-1 dăruiască şi pe cel 
mai mic? Astfel, le-a dăruit pe amândouă, 
în canonul de slujbă al praznicului Sfinţilor 
Apostoli, din 30 iunie, cântăm: „Vi s-a dat 
darul vindecărilor şi al iertării păcatelor". 
Toate le-au fost dăruite. 

57. Le-a dăruit toate: „Şi orice veţi 
cere întru numele Meu, aceea voi face, ca 
să fie slăvit Tatăl întru Fiul" (Ioan 14, 13). 
„Şi toate câte veţi cere, rugându-vă cu 
credinţă, veţi primi" (Matei 21, 22). „Cereţi 
şi vi se va da vouă!" (Matei 7, 7). Acestea 
nu sunt cuvintele omului nedemn de luat 
în seamă, nici făgăduinţele unui muritor 
pe care îl răpeşte moartea într-o clipită şi 
făgăduinţa lui nu poate fi dusă la împlinire. 
Ele sunt cuvintele Celui mai vrednic de 
crezare, făgăduinţele Celui nemuritor, ale 
Celui Care vieţuieşte veşnic. 

58. Le-a făgăduit toate acestea şi 
încă mai multe, căci le-a zis: „Dacă veţi 
avea credinţă cât un grăunte de muştar, 
veti zice muntelui acestuia: mută-te de aici 
dincolo, şi se va muta; şi nimic nu va fi 

vouă cu neputinţă" (Matei 17, 20). Aceste 
cuvinte ale Domnului sunt confirmate de 
Sfântul Apostol Pavel, prin cunoştinţa şi 
convingerea lui personală, când zice: „Toate 
le pot întru Hristos, Cel Care mă întăreşte" 
(Filipeni 4, 13). Prin aceste cuvinte ne este 
precizată atitudinea creştinismului, faţă de 
Creatorul Său. 

59. Când Sfântul Apostol spune că 
toate îi sunt cu putinţă în Iisus Hristos, 
înţelege că este posibilă şi stăpânirea asupra 
firii, asupra demonilor şi a bolilor. în insula 
Malta, o viperă 1-a muşcat de mână, dar 
n-a păţit nimic. Văzând aceasta, locuitorii 
insulei l-au luat pe Pavel drept zeu. Dar, 
cu adevărat, Sfântul Pavel a fost un mic 
dumnezeu, după har, prin înfiere. Căci este 
scris în Psaltire şi repetat prin gura sfântă a 
lui Hristos: „Eu am zis, dumnezei sunteţi 
toţi şi fiii Celui Preaînalt" (Psalmul 81, 6) 
şi „ Nu e scris în legea voastră că Eu am 
zis: dumnezei suntetiV (Ioan 10, 34). Despre 
stăpânirea Sfântului Apostol Pavel, ca şi a 
celorlalţi Sfinţi Apostoli asupra bolilor şi 
asupra demonilor citiţi exemplele în cartea 
Faptele Apostolilor. 

60. „Pentru că făptura aşteaptă 
cu nerăbdare descoperirea fiilor lui 
Dumnezeu" (Romani 8, 19). Toată făptura 
suspină în robie, din pricina căderii omului 
din starea dumnezeiască. Ea aşteaptă să 
apară oameni adevăraţi, fiii lui Dumnezeu 
şi să se supună acestora, aşa cum s-a supus 
lui Adam, cel lipsit de păcat. Nu cu sila, ci de 
bunăvoie. Acum firea se supune prin siluire, 
fără voie, ateilor şi idolatrilor, deoarece îi 
socoteşte stăpânii ei, cu toate că sunt răi. 
Civilizaţia nu vindecă, nici nu micşorează 
barbaria şi egoismul oamenilor, ci deseori 
îl înmulţeşte. Tocmai aceştia sunt cei care, 
în epoca noastră fără ruşine vorbesc cel 
mai mult dintre toţi despre lupta împotriva 
naturii şi despre exploatarea ei, pentru că 
în paralel cu pieirea fricii de Dumnezeu 
se pierde şi ruşinea. De aici şi termenul de 
exploatare a naturii s-a mutat şi la oameni, 
ca exploatarea omului de către om. Toată 
natura însă a aşteptat cu nădejde apariţia 
fiilor lui Dumnezeu şi stăruie în aşteptare. 

61. A stăruit în aşteptare şi şi-au făcut 
apariţia fiii lui Dumnezeu, fiii luminii. Leii 

se gudurau în jurul sfinţilor precum mieii. 
Hienele ştiau să le poarte recunoştinţă. Urşii 
şi căprioarele îi slujeau cu râvnă. Şerpii şi 
târâtoarele, ca şi lăcustele, se îndepărtau 
ascultătoare, la porunca lor. Păsările cerului 
le aduceau mâncare, preschimbarea firii s-a 
vădit în preschimbarea oamenilor. 

62. Fiii lui Dumnezeu au oprit 
focurile, au scos apă, au liniştit furtunile, 
au preschimbat apa mării în apă de băut, 
au înmulţit pâinea şi grâul într-un mod 
minunat. Mulţi dintre aceştia n-au simţit 
nici răcoare, nici arşiţă, nici foamete, nici 
chiar durerile în vremea chinurilor. Duhul 
a triumfat asupra neputinţelor trupului. 

63. Duhul a triumfat asupra 
neputinţelor trupului, şi asupra firii, şi 
asupra demonilor: „Iată, v-am dat putere 
să călcaţi peste şerpi şi peste scorpii şi 
peste toată puterea vrăjmaşului, şi nimic 
nu vă va vătăma'' (Luca 10, 19). Acestea 
le-a spus Fiul lui Dumnezeu către copiii 
lui Dumnezeu, către înainte-mergătorii 
lumii celei noi, ai „Noii omeniri". Şi 
stăpânirea aceasta s-a făcut şi se face vădită 

şi va fi cât va exista credinţa şi duhul lui 
Hristos în oameni, ceea ce înseamnă că 
până la sfârşitul lumii acesteia. Pentru că 
Mântuitorul a făgăduit: „Şi iată Eu sunt cu 
voi până la sfârşitul veacurilor'' (Matei 28, 
20). Acolo unde se află Cel ce săvârşeşte 
minuni, se află şi minunile, aşa cum acolo 
unde este soarele, şi floarea răsare. 

64. Unii dintre bărbaţii şi femeile 
sfinte s-au înălţat prin rugăciune în văzduh, 
alţii au strălucit ca focul, alţii au putut să 
se facă nevăzuţi pentru prigonitorii lor. 
Unii au fost duşi într-o clipită în locuri 
îndepărtate, şi în acelaşi fel s-au întors în 
locul lor. Unii au putut să vadă limpede 
cele trecute ca şi cele viitoare. Unora li s-a 
dat puterea să vadă lumea întreagă într-o 
vedenie, ca în palmă. Alţii au trecut prin 
uşile încuiate. în faţa unora s-au aprins 
candelele singure. Unii au adus ploaia 
în perioada de uscăciune sau au oprit 
revărsarea apelor. Unii au oprit chiar şi 
soarele. Toate acestea s-au făcut cu puterea 
Aceluia, pentru care toate sunt cu putinţă. 

65. Unii vor zice că aceste lucruri 
sunt cu neputinţă, dar la fel zicem şi 
noi mereu. In această lume ne găsim în 
vâltoarea neputinţei, dar aceasta este 
valabil pentru noi oamenii şi nu pentru 
Dumnezeu. în ezitarea şi neputinţa noastră 
socotim posibile doar lucrurile care se 
repetă în fiecare zi în faţa ochilor noştri, 
întreaga Veneţie 1-a luat în râs pe Marco 
Polo când vorbea despre elefanţi, cămile, 
zebre, rinoceri şi şerpi, pentru că vorbea 
despre lucruri „cu neputinţă". Multe 
dintre lucrurile obişnuite, pe care oamenii 
le întâlnesc în fiecare zi le-ar socoti cu 
neputinţă, dacă nu le-ar vedea atât de des. 

66. Există două feluri de lucruri 
minunate, de asemenea cu neputinţă de 
realizat pentru cugetul omenesc. Pe de 
o parte, sunt acele evenimente care se 
întâmplă rar. Pe acestea le numim minuni. 
Pe de altă parte, sunt cele care se întâmplă 
continuu, pentru care nu avem un nume. 
Şi porumbelul de pe acoperişul de unde ne 
salută în fiecare zi cu gurluitul lui, şi îngerul 
lui Dumnezeu, care apare în viaţa omului, 
sunt de asemenea minuni inexplicate, nici 
aceea mai mare, nici aceasta mai mică. 

67. Toate minunile au fost cu putinţă 
pentru Adam, înainte de înstrăinarea lui 
de Dumnezeu. Toate minunile incredibile 
pentru noi şi de neînţeles au fost cu putinţă 
pentru Omul fără de păcat, Iisus Hristos. 
Toate minunile sunt cu putinţă şi pentru 
urmaşii lui Iisus Hristos, ale căror inimi 
au fost curăţite de păcat şi au fost umplute 
de iubirea pentru Acela, pentru Domnul 
Iisus Hristos şi Fiul lui Dumnezeu, căci 
„dumnezei sunteţi şi fii ai lui Dumnezeu' 7 . 

68. Am spus că taumaturgia sfântă 
se extinde şi în planul bolilor omeneşti, al 
lipsurilor, beteşugurilor şi neputinţelor. 
Umanitatea cea nouă sau creştinismul 
află cauza tuturor acestora în realităţile 
moral-duhovniceşti ale firii, şi nu în cea 
naturală. Realitatea fizică are pentru el 
doar o importanţă simbolică. Ea nu conţine 
nici cauzele reale, nici scopurile omului. 
Biserica Ortodoxă, din epoca apostolică 
până astăzi a acumulat experienţe uriaşe 
pentru vindecarea taumaturgică a 
bolnavilor, pentru eliberarea de suferinţă, 
atât la oameni cât şi la dobitoace, chiar 

şi la plante, la cereale, fructe, viţă de vie, 
legume, ş.a. 

69. Nu este nevoie să enumerăm 
exemplul marilor taumaturgi ai 
calendarului bisericesc care i-au vindecat pe 
oameni de orice boală şi pătimire. Pentru că 
vedeţi, prin rugăciunile unui preot simplu, 
în zilele noastre, dar şi în vechime, s-au 
vindecat şi se vindecă bolnavii, cedează 
bolile, în timp ce prin rugăciunea comună, 
în procesiuni, pe câmpuri, ogoare, grădini 
şi podgorii, se săvârşesc minuni de către 
Dumnezeu, de către Maica Domnului şi 
de către toţi sfinţii. Şi acestea se întâmplă 
tot timpul. Minunile acestea nu înseamnă 
nimic altceva decât răspunsul Părintelui la 
rugămintea fiilor Săi. Acest lucru îl poate 
confirma orice sat şi orice oraş din întrega 
lume ortodoxă. Orice om binevoitor 
răspunde la rugămintea vecinului său, 
chiar mai mult, frate la rugăciunea fratelui 
şi, întâi de toate, Părintele la rugămintea 
fiilor Săi. 

70. Niciun om nu va oferi piatră 
fiului său când îi va cere pâine, nici nu îi va 

46 



105 capete despre minuni 

da şarpe când va cere peşte şi „nu cu mult 
mai mult Tatăl vostru cel din ceruri va da 
cele bune celor care cer de la El?" (Matei 7, 
9-11). Dumnezeu săvârşeşte minuni, fie în 
urma rugăciunii celui suferind, fie în urma 
rugăciunii părinţilor sau a rudeniilor, sau 
a preotului, sau a întregii Biserici. Biserica 
Ortodoxă deţine în tezaurul experienţei ei 
îndelungate, nenumărate exemple despre 
modul în care milostivul Dumnezeu 
răspunde în chip minunat oricărui fel de 
rugăciune, fie că este personală, fie că este 
a preotului, fie a rudeniilor, fie a Bisericii 
Universale. 

71. Când un copil îl roagă pe 
părintele său pentru un lucru, îl va împlini, 
deoarece este folositor pentru copil. îl va 
împlini însă în mod sigur, când îl vor ruga 
toţi copiii săi împreună. La fel şi rugăciunea 
întregii Biserici este foarte puternică. Când 
prima Biserică creştină din Ierusalim se 
ruga lui Dumnezeu împreună cu Apostolii, 
„s-a cutremurat locul în care erau adunaţi, 
şi s-au umplut toţi de Duhul Sfânt şi grăiau 
cu îndrăzneală cuvântul lui Dumnezeu" 
(Fapte 4, 31). Era un semn al bunăvoinţei 
lui Dumnezeu. Şi iarăşi, când Sfântul 

Apostol Petru se găsea închis în temniţă, 
„se făcea necontenit rugăciune către 
Dumnezeu pentru el, de către Biserică" 
(Fapte 12, 5), şi îngerul lui Dumnezeu 1-a 
eliberat din lanţuri. Se întâmplă câteodată 
ca rugăciunea unui drept să fie mai primită 
de Dumnezeu decât rugăciunile celor 
mulţi. Este însă regulă, în vechile noastre 
mănăstiri, ca atunci când duhovnicul 
citeşte vreo rugăciune unui bolnav, toţi 
călugării să se roage lui Dumnezeu pentru 
acel om. 

72. Dumnezeu însă nu-Şi vădeşte 
minunile doar în trupurile bolnave, ci şi 
în cei care au căzut moral, şi asupra celor 
întârziaţi mintal. Există multe exemple 
despre oameni pătimaşi, bărbaţi şi femei, 
care şi-au schimbat deodată purtarea 
şi au urmat calea sfântă, a dreptăţii şi a 
curăţeniei. Mulţi au fost sfinţiţi şi au devenit 
instrumentele minunilor lui Dumnezeu, 
pentru ceilalţi. Cei întârziaţi la învăţătură 
au devenit intelectuali de excepţie şi i-au 
depăşit pe colegii lor. 

73. „Nu vă îngrijiţi cum sau ce veţi 
vorbi, căci se va da vouă în ceasul acela 

ce să vorbti. Fiindcă nu voi sunteţi care 
vorbiţi, ci Duhul Tatălui vostru este care 
grăieşte întru voi" (Matei 10, 19-20). O astfel 
de făgăduinţă a dat Domnul ucenicilor 
Săi, la fel s-a întâmplat şi apostolilor, la 
fel şi urmaşilor apostolilor, şi martirilor 
la judecată. Este vorba despre o minune 
interioară şi nu exterioară. 

74. Este de neînţeles să acceptăm 
că scrierile şi cuvintele pescarilor simpli şi 
neînvăţaţi provin de la ei înşişi. Ele nu sunt 
de la oameni, ci venite prin oameni. Prin 
înţelepciunea lor i-au făcut înţelepţi pe cei 
înţelepţi, şi prin vorbirea lor i-au înţelepţit 
pe toţi ritorii şi filozofii: „Şi Dumnezeu şi-a 
ales pe cele nebune ale lumii, ca să ruşineze 
pe cei înţelepţi; Dumnezeu şi-a ales pe cele 
slabe ale lumii, ca să le ruşineze pe cele 
tari" (I Corinteni 1, 27). 

75. Cuvintele Sfântului Apostol 
Pavel şi ale Arhidiaconului Ştefan l-au 
eclipsat pe Demostene, în timp ce cărţile 
pescarului Ioan l-au ruşinat pe filozoful 
Platon, dar aceia vorbeau şi scriau de la 
ei, în timp ce Apostolii din iluminarea 

Duhului Sfânt. Aceia vorbeau despre cele 
ale lumii de aici, în timp ce Apostolii despre 
cele ale lumii de dincolo, după cuvântul 
Domnului, „voi nu sunteţi din lume, ci 
Eu v-am ales pe voi din lume, de aceea vă 
urăşte pe voi lumea" (Ioan 15, 19). 

76. Aceste daruri minunate însă 
n-au fost date doar Apostolilor, ci tuturor 
creştinilor. Acest lucru îl mărturiseşte 
Sfântul Apostol şi Evanghelist Ioan: „Cât 
despre voi, ungerea pe care aţi luat-o de 
la El rămâne întru voi, şi n-aveţi trebuinţă 
ca să vă înveţe cineva, ci precum ungerea 
Lui vă învaţă despre toate, şi adevărat este 
şi nu este minciună, rămâneţi întru El, aşa 
cum v-a învăţat" (I Ioan 2, 27). 

77. De fiecare dată când credinţa 
creştinilor este puternică şi credincioşii sunt 
prigoniţi, Dumnezeu săvârşeşte minuni şi 
mai mari, ca şi în timpul apostolilor, şi în 
Balcani, sub stăpânirea mahomedanilor şi 
a altor antihrişti, şi în viaţa fiecăruia, atunci 
când suferă şi are nădejde în Dumnezeu. 

78. în final, este indispensabil să 
cunoaştem şi atitudinea creştinismului 
şi a „Noii omeniri'' vizavi de duhurile 
necurate ale răutăţii şi ale întunericului. 
Această atitudine este în mod hotărât 
negativă. întreaga lume, înainte de 
Hristos a oferit jertfe demonilor, zeilor 
răi, ca să-i facă binevoitori. Chiar şi iudeii 
monoteişti făceau aceasta deseori. Chiar şi 
înţeleptul Solomon şi cei împreună cu el. 
Puterea diavolului era atât de mare încât 
oamenii nu puteau să-i reziste, nici cei 
mai puternici şi mai înţelepţi. Cu excepţia 
unui număr mic al celor care credeau doar 
în Dumnezeul adevărat, întreg pământul 
era supus satanei şi demonilor lui. Dar 
Hristos a venit întâi de toate pentru acest 
lucru, ca să-1 zdrobească pe satana, să 
smulgă lucrările diavolului şi să-i elibereze 
pe oameni de sub puterea înfricoşătoare a 
demonilor. 

79. A scoate demonii din oameni 
şi a-i alunga din sălaşul lor omenesc a 
fost lucrarea principală a Mântuitorului 
lumii: „Căci ce însoţire are dreptatea cu 
fărădelegea? Sau ce împărtăşire are lumina 
cu întunericul? Şi ce învoire este între Hristos 

şi veliar, sau ce parte are un credincios cu 
un necredincios?" (II Corinteni 6, 14-15). 
Nimic nu poate să ajute, nici ştiinţa, nici 
civilizaţia, dacă demonii sunt lăsaţi să facă 
în linişte ceea ce doresc. Aşa cum nu ajută 
deloc să udăm şi să punem îngrăşământ 
copacilor, dacă lăsăm paraziţii să intre 
şi să-i usuce. De aceea, prima luptă a lui 
Hristos după botezul în Iordan a fost cu 
satana. înainte de a Se arăta oamenilor, S-a 
descoperit celui mai mare vrăjmaş al Său. 

80. Nu este acelaşi lucru să vindeci 
bolnavi şi să alungi demoni. Diferenţa a 
precizat-o însuşi Mântuitorul Iisus Hristos, 
când a dat poruncă Sfinţilor Apostoli: 
„Tămăduiţi pe cei neputincioşi, înviaţi pe 
cei morţi, curăţiţi pe cei leproşi, pe demoni 
scoateţi-i!" (Matei 10, 8). Este evident faptul 
că bolile trupeşti obişnuite nu înseamnă 
acelaşi lucru cu demonizările, dar şi unele 
şi celelalte se vindecă în acelaşi mod 
minunat, cu ajutorul Numelui şi al Crucii 
lui Hristos, prin rugăciunea Bisericii. 

81. Cei care tăgăduiesc existenţa 
demonilor resping Evanghelia lui Hristos. 

Cugetarea că demonii nu există, bucură 
duhurile necurate şi îi întristează pe îngeri. 
Oamenii cei mai îndrăgiţi de demoni sunt 
cei care zic că nu există demoni. înăuntrul 
acestora demonii îşi împlinesc cu uşurinţă 
lucrarea lor ucigaşă. 

82. Pe cei bolnavi de boli trupeşti 
obişnuite Hristos i-a vindecat, ori prin 
cuvântul Său, ori prin cuvânt şi materie: 
scuipat, suflare, tină, apa Siloamului. La 
vindecarea celor bolnavi sufleteşte însă, a 
celor tinuti de demoni, n-a folosit niciodată 
materie pământească, ci doar cuvântul- 
poruncă, şi demonii au fugit, în timp ce 
oamenii s-au arătat sănătoşi. 

83. Cei care îngrijesc demonizaţii 
nu dispun de medicamentele utilizate de 
medicina consacrată. Niciun demonizat 
n-a fost salvat vreodată cu ajutorul 
medicamentelor clasice. Ei înşişi ştiu acest 
lucru şi îl recunosc. Cei suferinzi sunt izolaţi 
în sanatoriile de boli mintale, în camere 
obscure, astfel încât să nu constituie o 
primejdie pentru societate. Pentru astfel de 
bolnavi nu există medicamente. Li se aplică 

o dietă severă de calmare, sunt închişi cu 
legături de oţel. Nu se poate însă explica 
cum oameni care sunt ţinuţi în acest regim 
deţin o forţă herculeană încât sunt capabili 
să rupă lanţuri şi să doboare zece oameni. 
Ce înseamnă aceasta? Ia seama că atunci 
când cineva suferă de o simplă febră, nu 
este capabil să doboare niciun copil, în timp 
ce demonizaţii deţin puteri mai presus de 
fire, încât pot birui destui oameni puternici. 
De unde au această putere? 

84. Noi, bazându-ne pe experienţa 
Bisericii lui Dumnezeu şi pe experienţa 
personală, răspundem că nu este puterea 
lor, ci a demonilor care se găsesc înlăuntrul 
omului. Oamenii epuizaţi de boală nu pot 
să taie un nod de aţă, în timp ce demonizaţii 
rup lanţuri de oţel ca pe sfori, ca şi acel 
îndrăcit din ţinutul Gadarei. Este timpul ca 
rncdicii să accepte că vindecarea unor astfel 
de boli nu ţine de specialitatea lor, nu ţine 
în general de medicină. Ei nu pot da nici 
măcar diagnosticul şi, prin urmare, nici nu 
pot să vindece, deoarece această suferinţă 
se vindecă doar în chip duhovnicesc, prin 
minunea lui Dumnezeu. 

85. Medicii nu pot vindeca nu 
numai un demonizat, ci niciun om bolnav 
de febră fără încuviinţarea lui Dumnezeu, 
adică fără minune. Aceştia cred - pentru că 
aşa i-au învăţat dascălii lor - că orice boală 
fizică este provocată doar de cauze fizice, şi 
de aceea se vindecă doar prin medicamente 
fizice. Şi când dau bolnavului un 
medicament material şi se face bine, atunci 
se laudă că l-au vindecat prin priceperea şi 
medicamentele lor. Nici măcar nu le trece 
prin minte că în toată perioada în care ei 
au administrat medicamentele bolnavului, 
Biserica s-a rugat lui Dumnezeu, plus 
prietenii şi rudeniile: „Pentru cei bolnavi, 
pentru cei ce pătimesc, pentru cei în robie". 
Nu se face vindecarea vreunei boli fără 
participarea lui Dumnezeu. 

86. Medicamentul duhovnicesc 
ajută oricărei boli, şi după rugăciune, 
sau împreună cu rugăciunea, plantele 
şi prafurile. Domnul i-a spus orbului 
Bartimeu: „Vezi!" şi acela a văzut imediat, 
în timp ce tânărului orb din naştere i-a uns 
ochii cu tină şi 1-a trimis să se spele cu apa 

de la Scăldătoarea Siloamului, ca să vadă 
din nou. Şi acela s-a spălat şi a văzut. Ce 
ne învaţă aceste două exemple? Oare 
Atotputernicul Iisus n-ar fi putut să-i spună 
şi celui de-al doilea orb, aşa cum i-a spus şi 
celui dintâi: „Vezi!," şi să vadă? De ce 1-a 
trimis la scăldătoarea Siloamului? Iată de 
ce: ca să aducă cinstire, şi să dea valoare 
materiei, pământului şi apei şi astfel să 
mărturisească faptul că este vorba despre 
zidirile Lui şi că prin acestea lucrează 
minunile. Pentru ca să-i întoarcă din 
rătăcirile lor pe ereticii manihei bogomili 
şi pe toţi cei asemenea lor, care socoteau 
materia ca potrivnică lui Dumnezeu şi rea 
în sine. 

87. Cele mai însemnate îndatoriri 
ale Bisericii au fost să-L propovăduiască 
pe Hristos şi să-I întărească propovăduirea 
prin minuni. Prima comunitate bisericească 
din Ierusalim se ruga lui Dumnezeu pentru 
ajutor în propovăduirea cuvântului lui 
Dumnezeu, şi pentru săvârşirea de minuni: 
„Şi acum, Doamne, caută spre ameninţările 
lor şi dă robilor Tăi să grăiască cuvântul Tău 
cu toată îndrăzneala, întinzând dreapta 
Ta spre vindecare şi săvârşind semne şi 

minuni, prin Numele Sfântului Tău Fiu, 
lisus" (Fapte 4, 29-30). 

88. Ereticii vremurilor mai vechi, 
dar şi ai vremurilor mai noi sunt fiii 
tunetului când atacă Biserica Ortodoxă 
pentru credinţa ei în minuni sau, aşa 
cum le numesc ei, pentru superstiţii. S-au 
arătat însă fricoşi în faţa atacului puternic 
împotriva creştinismului venit din partea 
puterilor demonice, care şi-a făcut apariţia 
sub denumirea mincinoasă şi atrăgătoare 
a civilizaţiei pozitivismului, a progresului 
şi a modernismului, care toate împreună 
sunt mai mici decât minunea ploii, pe 
care poporul o cere şi o primeşte de la 
Dumnezeu. Ereticii însă şi-au pierdut 
orientarea de când au respins tâlcuirea 
Sfinţilor, a cuvântului lui Dumnezeu şi au 
înfiat învăţământul antic. 

89. Niciodată vreun sfânt n-a 
tăgăduit minunile, ci mai mult le-a întărit 
şi le-a făcut vădite. Minunile au început să 
fie respinse de către ereticii culţi, care s-au 
aşezat în locul sfinţilor. în acest fel se repetă 
vechea erezie a saducheilor. Niciodată 

n-a existat o religie fără minuni. Aşa cum 
păunul nu poate să rămână păun cu coada 
tăiată, nici privighetoarea cu laringele tăiat, 
la fel nici credinţa fără minuni. 

90. Creştinismul şi lumea cea 
nouă s-au născut în chip minunat, prin 
răscumpărarea şi naşterea de sus, şi se 
păstrează prin minuni. Prin minune, 
creştinismul se măreşte şi se întinde şi îi 
mută pe creştini în lumea cerească de sus. 
Astfel, ca un alt mare râu, vine şi trece, şi 
se pierde în oceanul ceresc, în care orice 
picătură are propriul ei nume şi propriul 
loc. 

91. Rugăciunea oricărui creştin 
pentru semenul său ajută mult, însă în 
special rugăciunea preotului sau ruga 
preotului săvârşită cu adunarea Bisericii. 
Toţi creştinii care au credinţă puternică şi 
îndrăzneală mare în fata lui Dumnezeu 
pot să săvârşească minuni. Mai mult, când 
la acestea se adaugă şi iubirea fierbinte, 
atunci mamele dau sănătate copiilor lor, 
prin rugăciunea din inimă adresată lui 
Hristos şi Născătoarei de Dumnezeu. 

Cunoaştem exemple de mame evlavioase, 
care-i păzesc de rău pe copiii lor care se 
află pe mare, prin postire, rugăciune şi 
milostenie. Aceste mame sunt cu adevărat 
făcătoare de minuni. 

92. Vechiul şi Noul Testament sunt 
izvoare şi râuri de minuni. Domnul nostru 
Iisus Hristos spune în Noul Testament: „Cel 
ce crede în Mine, precum a zis Scriptura, 
râuri de apă vie vor curge din pântecele 
lui" (Ioan 7, 38). 

93. Deşi minunile Vechiului 
Testament sunt mari şi înfricoşătoare, 
am putea să-i numărăm pe degetele de 
la o mână pe oamenii făcători de minuni, 
în timp ce calendarul Noului Testament 
este plin de aceştia. Profeţii au arătat prin 
minuni existenţa singurului Dumnezeu 
adevărat, în timp ce Apostolii au arătat 
întruparea Fiului lui Dumnezeu, coborârea 
lui Dumnezeu printre oameni, împlinirea 
tuturor profeţiilor vechi. 

94. Una dintre aceste vechi profeţii 
este şi următoarea: „Dar după aceea, vărsa- 
voi Duhul Meu peste tot trupul, şi fiii şi 
fiicele voastre vor profeţi, bătrânii voştri 
visuri vor visa, iar tinerii voştri vedenii vor 
vedea. Chiar şi peste robi şi peste roabe voi 
vărsa Duhul Meu. Şi vă voi arăta semne 
minunate în cer şi pe pământ: sânge, foc 
şi stâlpi de fum. Soarele se va întuneca 
şi luna va fi roşie ca sângele, înainte de 
venirea Zilei Celei Mari şi înfricoşătoare 
a Domnului. Şi oricine va chema numele 
Domnului se va izbăvi, căci în Muntele 
Sionului şi în Ierusalim va fi mântuirea, 
precum a zis Domnul; şi între cei mântuiţi, 
numai cei ce cheamă pe Domnul" (Ioil 3, 
1-5). Această profeţie se referă cel mai clar 
la creştini. După natura credinţei lor, toţi 
creştinii ca fii ai lui Dumnezeu constituie o 
minune în istoria lumii. 

/ 

95. Dumnezeu nu descoperă toate 
minunile pe care le săvârşesc mulţi dintre 
creştini, păzindu-i de trufia ucigaşă. Un 
părinte aghiorit spunea despre trufie: „Aşa 
cum lepra deţine primul loc printre boli, 
la fel şi pentru noi, călugării, trufia este 
pe primul loc între bolile duhovniceşti. 

Deoarece aşa cum lepra ucide trupul cel 
mai repede dintre toate bolile, la fel şi trufia 
pierde sufletul într-un timp mai scurt decât 
toate celelalte patimi". 

96. De asemenea, părintele Rafael 
ne-a povestit despre un duhovnic aghiorit 
(nu ştim dacă este vorba despre el sau 
despre altul), care cu rugăciunea vindeca 
orice neputinţă, la oameni şi la animale. 
Odată, când unii au început să-1 laude cu 
admiraţie, el le-a răspuns astfel: „Când 
stareţul vostru vă porunceşte să mergeţi 
la pescuit, şi când mie Domnul îmi 
porunceşte să-mi aşez mâinile asupra unui 
bolnav, ca să se vindece, nici voi, nici eu nu 
avem a ne lăuda cu ceva, de vreme ce am 
făcut doar ceea ce ni s-a poruncit! " Printr-o 
astfel de smerenie şi blândeţe se recunoaşte 
vindecătorul autentic şi nu cel asemenea 
lui Simon Magul. 

97. Toţi creştinii taumaturgi au pus 
în totalitate minunile pe seama lui Hristos 
şi nimic pe seama lor, şi au fugit de slava 
de la oameni ca de foc. Când tiranii l-au 
întrebat pe Sfântul Vito: „Cum faci aceasta 

că nu te vătăma nici fiarele, nici focul?", 
acela a răspuns: „Pe toate acestea le face 
puterea lui Hristos, Dumnezeul meu. Şi 
fiarele şi focul sunt zidirile lui Dumnezeu 
şi se supun voinţei Făcătorului, şi nu mie!" 

98. O asfel de atitudine legată de 
facerea de minuni au avut sfinţii care au 
săvârşit minuni prin însuşi Domnul Iisus 
Hristos, Care le-a zis: „Eu nu pot să fac de 
la Mine nimic" (Ioan 5, 30). El spune aceasta 
nu din pricina neputinţei Sale, ci datorită 
iubirii fată de Tatăl, Căruia îi atribuie toate 
cuvintele şi faptele Lui. A spus aceasta doar 
în relaţie cu Părintele Său ceresc, în timp 
ce în relaţie cu oamenii, zice: „Fără Mine 
nu puteţi face nimic" (Ioan 15, 5). Acest 
lucru l-au înţeles deplin oamenii cei noi, 
creştinii făcători de minuni. De aceea, toate 
faptele lor slăvite le-au pus nu pe seama 
lor, ci pe seama Aceluia, a lui Hristos Cel 
Atotputernic. 

99. îndatoririle fundamentale ale 
preotului ortodox sunt următoarele: să 
propovăduiască Evanghelia, să-i vindece 
pe bolnavi şi pe demonizaţi, să slujească. 

Aici includem toate slujbele, Tainele şi 
rugăciunile. Toate aceste îndatoriri sunt 
nedespărţite de facerea de minuni. A sluji 
cele sfinte înseamnă a săvârşi minuni. 

100. Poporul doreşte minunea. 
Toate popoarele lumii iubesc minunile. 
Fără acestea se simt robii naturii, legaţi cu 
legătura puterilor şi elementelor naturii. 
Minunea deschide poarta temniţei lor, oferă 
mărturie despre existenţa Celui Care este 
mai puternic decât focul şi decât vântul, 
decât potopul şi boala, decât mormântul. 
Minunea este precum chipul tatălui pentru 
copiii care se găsesc în temniţă. Cum să 
nu se bucure copiii? Sufletele tuturor 
popoarelor din lume se răzvrătesc când 
cercetătorii fizicieni ne înştiinţează că legile 
naturii sunt neschimbabile, ca şi cum ar 
exista anumite legi fizice fantastice, şi nu 
doar mobilitatea firii şi dispunerea acestei 
mobilităţi. Niciodată n-a existat între 
popoare atâta sete după minune ca în zilele 
noastre. 

101. Preotule ortodox, cugetă zi şi 
noapte la minunile lui Dumnezeu! Cartea 

cea mai accesibilă îti este Molitfelnicul. El nu 
vorbeşte despre nimic altceva decât despre 
minunile lui Dumnezeu. Ce altceva sunt 
rugăciunile la cele şapte Taine, rugăciunile 
pentru bolnavi, rugăciunile pentru 
demonizaţi sau pentru secetă, grindină, 
pentru viţa de vie, grădini şi legume. 
Rugăciunile pentru seminţe, pentru noile 
roade, sfinţirea apei, a untdelemnului, 
a casei celei noi, a veşmintelor, a sării, a 
aluatului şi a celor care sunt consemnate 
în Aghiasmatar, în Molitfelnicul Mare şi în 
completarea lui, ce altceva decât strigătul 
către Dumnezeu, pentru a săvârşi minuni? 
Orice rugăciune înseamnă o cerere pentru 
a se săvârşi minunea şi orice minune este o 
intervenţie a lui Dumnezeu. 

102. Dacă tu, din frică faţă de 
necredincioşi, nu socoteşti slujbele sfinte 
drept minuni, atunci pentru tine slujbele 
sunt acelaşi lucru ca şi pentru necredincioşi. 
Deci să ştii şi să-ţi aminteşti că cei care au 
scris Molitfelnicul au perceput orice slujbă 
ca pe o minune şi ei te vor judeca, căci 
greşeşti faţă de ei. Şi ce vom face dacă nu 
se întâmplă minunea?, te vei întreba. De 
tine ţine doar să te rogi, pe celelalte lasă-le 

în seama lui Dumnezeu! Minunea nu este 
săvârşită de tine, ci prin tine. Au existat 
situaţii în care nici Apostolii n-au putut să 
săvârşească minuni continuu. Şi Hristos a 
explicat de ce nu se întâmplă acest lucru. 
Să nu te temi şi nici să te ruşinezi de 
„profesioniştii" care spun că pot să vindece 
mai mulţi bolnavi decât tine, să nu-i crezi! 
Fără Dumnezeu şi fără rugăciunea ta, sau 
fără rugăciunile pe care le fac cu lacrimi 
rudeniile pentru bolnav, nu pot face nimic. 

103. Dar nici vouă, monahilor, 
păzitorii sfintelor moaşte nu vă este 
necesară vreo dovadă şi încredinţare. Voi 
sunteţi martorii oculari ai dovezilor şi 
mărturiilor. în faţa ochilor voştri s-a arătat 
puterea lui Dumnezeu prin moaştele sfinte, 
ca şi în faţa ochilor altora înainte de voi. 
Mulţi privesc dar nu văd, căci minunile 
sunt precum mărgăritarele aruncate de 
Dumnezeu pe pământ. Cel orb, păşeşte 
peste mărgăritare ca peste covor, iar 
călugărul care nu se luptă ca să afle vreo 
minune în altarul pe care-1 păzeşte, nu este 
călugăr, ci orb. 

104. îri Balcanii noştri plini de 
sfinţenie, preoţii din vechime şi călugării, 
ca şi poporul, au văzut de-a lungul 
veacurilor până astăzi atâtea minuni ale 
lui Dumnezeu prin rugăciunile lor, încât a 
se întâmpla o minune pentru ei era lucru 
obişnuit şi regulat. A săvârşi minunea era 
mai mult decât săvârşitorul. în epoca aceea 
însă, credinţa era vie şi puternică, frica 
de Dumnezeu era mare, ca şi rugăciunea 
din inimă, şi alături de acestea postirea, 
curăţenia, milostenia, faptele bune, 
iubirea de fraţi, răbdarea, Mărturisirea, 
împărtăşania şi orice pregătire a sufletului 
pentru înfricoşătoarea Judecată a lui 
Dumnezeu şi pentru împărăţia cerurilor. 

105. „ Aduceţi-vă aminte de minunile 
Lui, pe care le-a făcut; de minunile Lui şi 
de judecăţile gurii Lui" (Psalmul 104, 5) 
cântă rugătorul Vechiului Testament, în 
timp ce Evanghelistul Noului Testament 
mărturiseşte la finalul descrierilor 
minunilor lui Hristos şi zice: „Dar sunt şi 
alte multe lucruri pe care le-a făcut Iisus 
şi care, dacă s-ar fi scris cu de-amănuntul, 
cred că lumea aceasta n-ar cuprinde 
cărţile ce s-ar fi scris" (Ioan 21, 25). Şi noi 

am putea să completăm: dacă s-ar fi scris 
la rând toate minunile lui Hristos în cele 
douăzeci de secole, fie direct, fie indirect 
de către fiii Lui credincioşi sau de Biserica 
Lui, credem că multe stele ale crugului 
ceresc ar putea fi acoperite cu hârtia 
consemnărilor minunilor Lui. Iubiţi fraţi, şi 
surori, şi copii, Dumnezeul nostru este viu, 
este întotdeauna „Dumnezeu Care face 
minuni"! 

Acestuia I se cuvine slava şi 
mulţumirea, domnia şi stăpânirea, puterea, 
mulţumirea şi doxologia, Tatălui şi Fiului 
şi Sfântului Duh, Treimii Celei Una, acum 
şi pururea şi în vecii vecilor. Amin. 

împotriva papismului: dacă toate 
păcatele pot fi iertate prin documente 
de iertare, atunci la ce mai este bun 
Purgatoriul? 

Civilizaţia de astăzi este catastrofică. 
Parada morţilor în fiecare zi şi în tot locul. 
Trupurile cad, sufletele fug, dar încotro? 

Sfântul Serafin de Sarov a spus: 
„Când nu voi mai fi, să veniţi la mormântul 
meu. Şi toate câte le aveţi în suflet şi toată 
durerea s-o aduceţi la mormântul meu. 
Spuneţi-i pământului şi, ca şi cum aş fi viu, 
să mi le grăiţi pe toate, şi eu pe toate le 
voi auzi, şi toată durerea voastră va pleca 
departe şi va fugi. Pentru voi sunt viu şi 
viu voi rămâne în veac". Aveţi credinţă 

r / 

nezdruncinată în viaţa de după moarte. 

Un anume Iovanovici, ţigan sârb din 
Milguoki avea femeie şi cinci copii. Şi 1-a 
vizitat unul dintre ai noştri, un eretic care 



71 



Sfântul Nicolae Velimirovici 

a căzut din Ortodoxie, şi i-a propus să-i 
găsească un apartament ieftin (Iovanovici 
avea doar un mic dormitor pentru toată 
familia). Când i-a aranjat cumpărarea 
apartamentului, i-a descoperit că este eretic 
şi 1-a sfătuit să nu mai meargă la Biserica 
ortodoxă. Eu să-mi părăsesc credinţa şi 
Biserica? Niciodată! Când acela a stăruit, 
ţiganul 1-a alungat din casă. Astfel a păzit 
ţiganul credinţa lui ortodoxă! Auziţi voi, 
sârbilor? (1951) 

Cugetări: Conform concepţiei 
creştine, toată viaţa noastră pe pământ 
trebuie să se constituie în pregătirea 
întoarcerii darului lui Hristos, pentru 
darurile primite de la El. 

Duminica Tuturor Sfinţilor: sfinţenia 
este realitatea Bisericii. Miliarde „de eroi 
necunoscuţi". 

Făgăduinţele lui Dumnezeu şi ale 

oamenilor. Dumnezeu îşi ţine făgăduinţa, 
în timp ce omul minte. Petru a făgăduit 
că va rămâne cu Hristos şi s-a lepădat de 

El. Şi alţii au pornit în urma lui Hristos, 
dar s-au întors. însă celui pocăit ca Petru, 
Dumnezeu îi dă o nouă lucrare: „Paşte oile 
Mele!" (Ioan 21, 17). 

Doamne, acum îţi semăn (când 
mă ocărăsc, mă bârfesc, mă chinuiesc). 
Doamne, nu-Ţi semănăm când mâncăm şi 
ne desfătăm! 

22 septembrie, prăznuirea Sfântului 
martir Foca. Când idolatrii l-au silit să 
aducă jertfă idolilor, a spus: „în loc să aduc 
jertfă zeilor mincinoşi, doresc mai mult 
să mă aduc pe mine jertfă lui Hristos Cel 
adevărat şi Dumnezeul meu! ;/ . 

Veşmântul în Apus nu este simbol, 
nu înseamnă nimic. Nu leagă trecutul de 
viitor, este un fel de negoţ, un schimb de 
dragul deşertăciunii unora - al câştigului 
altora. 

Dostoievski: „în lume există doar o 
persoană pozitivă minunată - Hristos". 

Despre dreptul celui mai tare: „între 
dreptul celui mai tare şi dreptul tigrului 
şi al crocodilului nu este mare diferenţă' 7 . 
(Dostoievski) 



Creştinul adevărat este cel care 
pleacă din lumea aceasta nemulţumit nu 
numai de lume, ci şi de sine însuşi. 

Titluri: fii şi robi, oameni şi 
neoameni. 

Materialismul: puterile oarbe ale 
naturii. 

Religia: înţelepciune şi libertate. 
Raţionalitatea naţionalismului: 

r / 

personalităţi adunate în competiţia pentru 
bine, iar când este pedepsită una, celelalte 
sunt înspăimântate. 

Ape man or man ape (pitecantropul 
sau omul-maimuţă) este subiectul 
contemporan pentru antropologii şi 
arheologii americani. Eu aş susţine mai 
întâi a doua variantă, că oamenii înainte de 
potop s-au schimbat, şi mulţi au ajuns ca 
maimuţele. 

Despre predică: fă-te stea în 
întuneric, să nu spui că toţi oamenii sunt 
necinstiţi, că este posibil ca eu să fiu 
singurul om cinstit. 

Este nevoie de cunoaştere, 
gimnaziu, colegiu, universitate, diplomă 
pentru succes în lumea aceasta. Dar la fel 
este nevoie şi în lumea cealaltă: cunoştinţe 
elementare şi diplomă. Le aveţi? Doriţi să 
le aveţi fără osteneală? Nu se poate. 

Oscilaţii omeneşti: exemplul cel mai 
bun este poporul Israel, odată cu Moise, 
altă dată împotriva lui. 

Comisia Patriarhului Atenagora în 
Athos a propus: 

- Salvarea monumentelor bizantine; 

- întemeierea de şcoli speciale 
pentru învăţarea artelor frumoase; 

- înfiinţarea de tipografii, halcografii 
(sculptură în aramă); 

- Legarea de cărţi şi reviste 
permanente; 

- Expunerea obiectelor călugăreşti la 
Kareea; 

- Construirea de drumuri în tot 
Athosul, pentru legături cu lumea din afară; 

- Construirea conductelor de apă şi 
întărirea liniilor telefonice, telegrafice; 

- Dezvoltarea economiei interne a 
grădinilor şi a podgoriilor; 

- Tăierea raţională a pădurilor şi 
mari ateliere de prelucrare a lemnului; 

- Graniţe pentru accesul în Sfântul 
Munte, pentru închinători, pentru cei care 
vor să rămână la mănăstiri; 

- Construirea de locuinţe pentru 
bătrâni, spitale şi farmacii 1 . 

întunericul nu este văzut în 
întuneric. întunericul poate să apară doar 
în lumină. 

Lumea este alcătuită din culori 
şi forme. Acestea nu există pentru noi 
noaptea, decât în amintire. Ele există 
întotdeauna pentru cel pentru care noaptea 
este la fel ca ziua, şi ziua la fel ca noaptea. 

Uniformizarea, blestemul zilelor 
noastre. Oamenii nu au niciun interes în 
pădure decât să taie, decât să ucidă păsări 
sau să le închidă în colivii. Pe mare şi în 
văzduh nu urmăresc decât să se mişte mai 
repede, iar referitor la trupurile omeneşti 
n-au altă intenţie decât să le exploateze sau 
să le pângărească etc. 

1 în Epistola lui către părintele Nicanor de la 

Hilandar, cu data de 10 martie 1956, vlădica Nicolae 
scrie: „I-am scris patriarhului de Constantinopol şi 
l-am rugat să ţină departe orice reformă în Sfântul 
Munte şi să-1 lase pe călugăr sub ocrotirea Preasfin- 
tei Născătoare de Dumnezeu şi a Sfântului Duh. 
Din câte ştiu, acolo acum este linişte. 

Prietenul, cu toate că vede greşelile 
prietenului său, le socoteşte neînsemnate. 
Când prietenia se pierde, prietenul de 
dinainte vede greşelile prietenului său 
exagerate. Astfel sunt judecăţile oamenilor: 
„Cine, deci, va voi să fie prieten cu lumea 
se face vrăjmaş lui Dumnezeu" (Iacov 4, 4). 

Despre iconomul nedreptăţii (Luca 
16, 1-13): Hristos nu-1 laudă pe iconom, 
ci ne oferă o învăţătură, ne descoperă 
câţi oameni nedrepţi sunt incapabili de 
a-şi asigura pentru ei înşişi siguranţa 
şi bunăstarea pământească. Asemenea 
aceluia, şi noi va trebui să le administrăm 
pe toate, însuşindu-ne modul prin care vom 
dobândi cerul şi ni-L vom face prieten pe 
Hristos, primindu-L în schimbul bogăţiei 
pământeşti nedrepte. 

Tâlcuiri (Ioan 6, 44): „Nimeni nu 
poate să vină la Mine dacă nu-1 va trage 
Tatăl, Care M-a trimis, şi Eu îl voi învia în 
ziua cea de apoi". 

înţelesul corect este următorul: dacă 
nu-1 va trage iubirea lui Dumnezeu - Tatăl, 
Care L-a trimis pe Unul Născut Fiul Său 
să Se jertfească pentru oameni. Pe cel pe 
care nu-1 trage la Hristos atâta iubire a lui 
Dumnezeu Tatăl şi a lui Dumnezeu Fiul, 
nimic altceva nu va putea să-1 tragă lângă 
El. 

Cenuşiul: lumea este ca o scoarţă 
mult colorată, ţesută cu multă osteneală şi 
iubire de diferitele popoare. 

- Şi când vor deveni toate o singură 
lume ce se va întâmpla? 

- Atunci se vor pierde culorile şi 
felurimea lor. Toate vor deveni cenuşii, 
toată lumea va deveni cenuşiu-roşcată. 

Apusul îmbogăţeşte lumea cu cărţi, 
Ortodoxia însă o îmbogăţeşte cu sfinţi. 

Dacă faci milostenie şi ţi se răspunde cu 
nemulţumire, milostenia ta are valoare 
îndoită. 

Golgota universală 2 : 

La douăzeci şi cinci de ani după 
Golgota albaneză (1915), poporul sârb a 
urcat pe Golgota lui universală. Evanghelia 
pune în lumină Golgota fiecăruia dintre noi. 
Golgota poate însemna pătimirea unui om 
lipsit de păcat. Este Golgota exclusivă a lui 
Hristos şi a nimănui altul. Golgota poate fi 
martiriul păcătosului pocăit. Este Golgota 
celor din jurul lui Hristos, a tâlharului 
din dreapta Lui. în final, Golgota poate fi 
martiriul păcătosului nepocăit, aşa cum a 
fost al tâlharului de pe cruce ce îl batjocorea 
pe Dumnezeu (tâlharul din stânga - Luca 
23, 39-43). 

Cărora dintre aceste trei moduri 
aparţine Golgota universală a sârbilor? 
Primul se exclude, deoarece nu se referă 
la om. Al doilea şi al treilea însă sunt 
Golgota sârbească. Dacă toţi sârbii s-ar 
fi pocăit, Dumnezeu i-ar fi miluit în scurt 
timp, aşa cum 1-a miluit pe tâlharul pocăit 
din dreapta. Dumnezeu restrânge însă 
mila Sa din pricina celor care au curajul 
să spună că sunt lipsiţi de păcate şi care 

2 Se referă la lucrurile înfricoşătoare pe care 

le-a suferit poporul sârb în jurul anilor 1940 şi după 
aceea. 

ajung să-L blesteme pe Dumnezeu, Care 
nu-i mântuieşte pe cruce ca pe unii lipsiţi 
de păcate. 

Despre ceea ce trebuie să facem ca 
Dumnezeu să scurteze Golgota noastră 
universală, citeşte la profetul Ioil (2, 12- 
17), la profetul Daniel (9, 3-20) şi vei vedea 
că medicamentele sunt aceleaşi: postire, 
pocăinţă, rugăciune, tânguirea preoţilor. 

Toată nădejdea noastră se găseşte 
în Domnul Dumnezeul nostru. Trebuie ca 
tot poporul să se pocăiască pentru păcat, 
pentru hoţie, dezbinare şi certuri, şi să 
ceară de la Dumnezeu iertare şi milă... 

2 (15) Septembrie 1943 

(fragment dintr-o scrisoare). 

Scrisoare către fraţii din Liubostinja 
(fragment) 



...Vă rugăm şi vă implorăm să pe treceţi 
în multă înţelegere şi iubire, să vă iubiţi unii pe 
alţii şi să vă luptaţi să împliniţi şi rugăciunile 
după rânduială. în aceasta se găseşte mântuirea 
voastră. Noi toţi suntem bine. Slavă lui 
Dumnezeu, în Care avem credinţă puternică 
şi nădejde mare. In fiecare zi ne rugăm lui 
Dumnezeu pentru voi, pentru cei vii şi pentru 
cei morţi. Pentru Dumnezeu nu există morţi. 
Luaţi seama şi păstraţi cimitirul în rânduială, 
deoarece este un loc plin de sfinţenie... 



Noiembrie 1943 

Cuprins 

105 capete despre minuni 5 

Selecţii 

Din caietul personal de consemnări, 

al Sfântului Nicolae Velimirovici 69 

Această lume îşi are 
începutul în minune, se 
păstrează prin minune şi se va 
încheia printr-o minune. Orice 
om cugetător, când se 
eliberează din propria agonie şi 
frământare, şi începe să cugete 
despre toate câte există şi se 
găsesc în jurul lui, la această 
concluzie ar trebui să ajungă, 
însă mărturia cea mai vrednică 
de crezare şi fără nicio umbră 
de îndoială ne-o oferă Sfânta 
Scriptură a lui Dumnezeu, 
întărită şi completată de Sfânta 
Tradiţie. 



